Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89) artikli 17 lõike 6 kohase muutmistaotluse avaldamine

(2021/C 46/09)

Käesoleva dokumendi avaldamine annab õiguse esitada taotlusele vastuväiteid vastavalt Euroopa Parlamendi ja nõukogu määruse (EL) 2019/787 (1) artiklile 27.

GEOGRAAFILISE TÄHISE TEHNILISE TOIMIKU MUUTMISE TAOTLUS

„Hamburger Kümmel“

ELi nr: PGI-DE-01972-AM01 – 28.9.2017

Muudatuse keel: saksa

Vahendaja

Saksamaa Liitvabariik

Vahendaja nimi:

Bundesverband der Deutschen Spirituosen-Industrie und -Importeure e. V. [Saksamaa piiritusjookide tööstusharu ja importijate ühendus] Urstadtstraße 2 53129 Bonn DEUTSCHLAND Tel +49 228539940 E-post: info@bsi-bonn.de

Geograafilise tähise nimi

„Hamburger Kümmel“ / „Hamburg’s Kümmel“

Spetsifikaadi osad, mida muudatus puudutab

Kaitstud nimetus: 1. Nimetuse sünonüümne kirjapilt Kontrolliasutuse nimi: 2. Kõrgeima kontrolliasutuse nime muutmine Muud: 3. Kategooria muutmine

Muudatus

Tootespetsifikaadi muutmine, mis nõuab peamiste spetsifikaatide muutmist

Selgitused muudatuste kohta

1. Nimetuse sünonüümne kirjapilt

Lisaks Euroopa Parlamendi ja nõukogu määruse (EÜ) nr 110/2008 (2) III lisas registreeritud geograafilisele tähisele „Hamburger Kümmel“ peaks valikuna olema lubatud ka sünonüümne geograafiline tähis „Hamburg’s Kümmel“.

2. Pädeva kontrolliasutuse nimi

Vaba Hansalinna Hamburgi pädev kontrolliasutus on 1. juulist 2020 Behörde für Justiz und Verbraucherschutz (õigus- ja tarbijakaitseamet, varem tervise- ja tarbijakaitse amet).

3. Muu (tootekategooria muutmine)

Muudatus on seotud tehnilise toimiku punktiga 1.1.2 (Kategooria), nimelt asjaoluga, et toote „Hamburger Kümmel / Hamburg’s Kümmel“ klassifikatsiooni muudetakse määruse (EÜ) nr 110/2008 (edaspidi „piiritusjookide alusmäärus“) II lisa 32. kategooriast („Liköör“) 23. kategooriaks („Köömnemaitselised piiritusjoogid“).

Punktis 1.1.2 on kategooria nr „32. Liköör“ muudetud lihtsalt kategooriaks nr „23. Köömnemaitselised piiritusjoogid“. Kuigi kõikide toodete maitset ümardatakse jätkuvalt suhkruga, on erineva magususastmega toodete sortiment lai, seega ei ole minimaalset suhkrusisaldust kindlaks määratud. Lisaks on kavas pakkuda tooteid, mille suhkrusisaldus on alla 100 g valmistoote liitri kohta, kooskõlas Saksamaa valitsuse strateegiaga vähendada tulevikus valmistoiduainete suhkrusisaldust. Loomulikult on võimalik turustada tooteid, mille suhkrusisaldus on vähemalt 100 g valmistoote liitri kohta. Seetõttu ei kaasne kategooria muutmise ettepanekuga täiendavaid muudatusi tehnilises toimikus.

Registreeritud geograafiline tähis „Hamburger Kümmel / Hamburg’s Kümmel“ on praegu loetletud piiritusjookide alusmääruse (praegu määrus (EÜ) nr 110/2008) III lisa kategoorias „Liköör“ (32. kategooria) peamiselt seetõttu, et algse piiritusjookide alusmääruse (nõukogu määrus (EMÜ) nr 1576/89) (3) kohane klassifikatsioon oli rangem. Nimetatud määruse kohaselt liigitati toode automaatselt likööride hulka, kui suhkrusisaldus oli vähemalt 100 g valmistoote liitri kohta.

Traditsiooniliselt turustati toodet „Hamburger Kümmel / Hamburg’s Kümmel“ suhteliselt kõrge suhkrusisaldusega, mõnel juhul rohkem kui 100 g valmistoote liitri kohta. Esimese piiritusjookide alusmääruse klassifikatsioonisüsteemi kohaselt käsitatakse kõiki piiritusjooke, mille suhkrusisaldus on vähemalt 100 g valmistoote liitri kohta, õiguslikus mõttes automaatselt likööridena, sealhulgas käsitatakse likööridena jooke, mis on valmistatud köömnemaitselise piiritusjoogi valmistamise meetodil. Tootekategooria „köömnemaitselised piiritusjoogid“ kehtestati määruse (EMÜ) nr 1576/89 artikli 1 lõike 4 punktiga n ja nüüd on see loetletud määruse (EÜ) nr 110/2008 II lisa 23. kategoorias.

Määrusega (EÜ) nr 110/2008 loodi esmakordselt võimalus, et piiritusjookide tarnijad võivad ühe või mitme müüginimetuse all turustada üldnimetuse all müüdavaid ja rohkem kui ühe tootekategooria nõuetele vastavaid tooteid (vt kõnealuse määruse artikli 9 lõige 3).

Selleks et ära hoida olukorda, kus toode, mida varem turustati nime all „Hamburger Kümmel / Hamburg’s Kümmel“, jääks siis, kui määrus (EMÜ) nr 1576/89 15. detsembrist 1989 jõustus, selle kohaldamisalast välja, otsustas Saksamaa valitsus liigitada selle toote kategooriasse „Liköör“. Kui aastatel 2006 ja 2007 toimusid arutelud piiritusjookide määruse muutmise üle, ei kasutanud Saksamaa valitsus määruse (EÜ) nr 110/2008 artikli 9 lõikes 3 sätestatud uut võimalust klassifitseerida toode „Hamburger Kümmel / Hamburg’s Kümmel“ kõnealuse määruse II lisa punkti 23. kategooriasse.

Köömnelikööri valmistamiseks segatakse tavaliselt alkohol, enamasti põllumajandusliku päritoluga etüülalkohol, suhkru ning lõhna- ja maitseühendite või -valmististega. Köömnemaitselise piiritusjoogi valmistamiseks aga maitsestatakse põllumajandusliku päritoluga etüülalkohol mitmesuguseid meetodeid kasutades looduslike köömnetega. Köömnemaitselise piiritusjoogi puhul seisnevad kõige olulisemad maitsestamismeetodid köömnete leotamises teatud aja jooksul või leotamises koos sellele järgneva destilleerimisega.

Lisaks tähendabki traditsiooniline nimetus „Hamburger Kümmel / Hamburg’s Kümmel“, et toode on köömnemaitseline piiritusjook, st II lisa 23. kategooria toode, mitte köömneliköör kõnealuse lisa 32. kategooria tähenduses.

TEHNILISE TOIMIKU PEAMISED SPETSIFIKAADID

„HAMBURGER KÜMMEL / HAMBURG’S KÜMMEL“

ELi nr: PGI-DE-01972-AM01 – 28.9.2017

1. Nimetus/Nimi

„Hamburger Kümmel / Hamburg’s Kümmel“

2. Piiritusjoogi kategooria

23. kategooria. Köömnemaitseline piiritusjook

3. Piiritusjoogi kirjeldus

„Hamburger Kümmel / Hamburg’s Kümmel“ on toodetud Vabas Hansalinnas Hamburgis põllumajandusliku päritoluga etüülalkoholi maitsestamisel köömnetega (Carum carvi L.) ja vajadusel ka muude maitset andvate koostisosadega.

Eriomadused (võrreldes sama kategooria muude piiritusjookidega):

alkoholisisaldus vähemalt 32 mahuprotsenti, mis on tootekategooria puhul sätestatud alkoholisisaldusest suurem. Sellest tulenevalt on köömnearoom lõhnas ja maitses palju tuntavam.

Lisaks köömnetele võib kasutada vaid muid looduslikke maitset andvaid koostisosi, nagu ürdid või vürtsid, sealhulgas looduslikud lõhna- ja maitseühendid ning -valmistised.

Toidu lisaaineid, näiteks värvaineid, ei kasutata.

Füüsikalised, keemilised ja organoleptilised omadused

Piiritusjoogi „Hamburger Kümmel / Hamburg’s Kümmel“ füüsikalised, keemilised ja organoleptilised omadused peavad vastama alljärgnevatele nõuetele.

Füüsikalised ja keemilised nõuded

Alkoholisisaldus: vähemalt 32 mahuprotsenti

Organoleptilised nõuded

Selgus : selge Värvus : värvitu või kergelt kollakas Lõhn (aroom) : diskreetse, st õrna ja maheda kuni tugeva köömnelõhnaga Maitse : mahe, tasakaalustatud, diskreetse kuni tugeva köömnearoomiga

4. Asjaomane geograafiline piirkond

Piiritusjooki „Hamburger Kümmel / Hamburg’s Kümmel“ toodetakse Vabas Hansalinnas Hamburgis.

Toote valmistamiseks kasutatud köömned ja muud koostisosad, nt põllumajandusliku päritoluga etüülalkohol ja suhkur, ei pea enam pärinema Hamburgist ega selle ümbrusest.

5. Piiritusjoogi valmistamise meetod

Traditsiooniliselt on piiritusjoogi „Hamburger Kümmel / Hamburg’s Kümmel“ valmistamiseks kasutatud kahte erinevat meetodit. Neid meetodeid saab omavahel kombineerida.

Piiritusjooki „Hamburger Kümmel“ valmistatakse kas:

— kuummeetodil, mis hõlmab vee, põllumajandusliku päritoluga etüülalkoholi, köömne (Carum carvi L.) ja vajaduse korral ka muu taimse aine ühe- või kahekordset destilleerimist; või

— külmmeetodil, mis seisneb põllumajandusliku päritoluga etüülalkoholi maitsestamises köömneõli või köömnedestillaadiga ning vajaduse korral muude looduslike lõhna- ja maitseühenditega.

Sellele järgneb:

— säilitamine ja/või küpsemine (vastavalt vajadusele) sobivates mahutites;

— magustamine suhkru või muu magusainega mitmesuguses vahekorras, kuni see sisaldab 100 g või rohkem suhkrut valmistoote liitri kohta, väljendatud invertsuhkruna;

— magustatud segu redutseerimine (vajaduse korral) joomiseks sobiliku kanguseni vee lisamise teel;

— filtreerimine (vajaduse korral);

— villimine ning

— märgistamine ja pakendamine.

Magustatud segu redutseerimine joomiseks sobiliku kanguseni vee lisamise teel, filtreerimine, villimine, märgistamine ja pakendamine (tootmisprotsessi viimased etapid) võivad toimuda ka väljaspool Vaba Hansalinna Hamburgi.

6. Seos geograafilise piirkonnaga või päritolu

On tõendeid, et piiritusjooki „Hamburger Kümmel / Hamburg’s Kümmel“ on Suur-Hamburgi piirkonnas toodetud alates 19. sajandist, ning seda toodetakse seal jätkuvalt.

Harilik köömen (Carum carvi L.) kasvas Suur-Hamburgi piirkonna niitudel metsikuna. Nüüd kasvatatakse köömnet põllukultuurina kogu Saksamaal ja ELi naaberliikmesriikides, kust seda saadakse piiritusjoogi „Hamburger Kümmel / Hamburg’s Kümmel“ tootmiseks.

Lisaks on köömen Põhja-Saksamaa köögile eriomane maitsetaim. See soodustab teatavat laadi kapsatoitude seedimist. Juba 19. sajandi alguses avastati, et seda võib kasutada ka meeldiva maitsega piiritusjoogi valmistamiseks. Hamburgis ei leidu ilmselt ainsatki restorani, mille joogikaardil ei ole piiritusjooki „Hamburger Kümmel / Hamburg’s Kümmel“.

Lisaks pakutakse paljudes restoranides toite või eritooteid, milles üks koostisosa on „Hamburger Kümmel / Hamburg’s Kümmel“.

Tuntud otsingumootorisse termini „Hamburger Kümmel / Hamburg’s Kümmel“ sisestamine annab vastuseks lingid paljudele veebisaitidele.

Piiritusjooki „Hamburger Kümmel / Hamburg’s Kümmel“ nimetatakse mitteametlikult Hamburgi rahvusjoogiks. Hamburgi raekojas pakutakse seda kõikidel ametlikel puhkudel.

Piiritusjoogi „Hamburger Kümmel / Hamburg’s Kümmel“ organoleptilised omadused põhinevad järgmisel:

— Suur-Hamburgi piirkonnas ja naaberpiirkondades, näiteks Ida-Friisimaal ja Hollandis, kasvatatud või metsikult kasvanud köömnetaimed ning

— alates 19. sajandi algusest kasutatud tootmismeetod, k.a hansa destilleerimiskunst.

Mõned piiritusjoogi „Hamburger Kümmel / Hamburg’s Kümmel“ tootjad on kujundanud selle serveerimiseks eriklaasid. Need klaasid toetavad joogikogemust.

Lisaks kasutavad mõned piiritusjoogi „Hamburger Kümmel / Hamburg’s Kümmel“ tootjad märgiseid, millel on kujutatud Hamburgi siluett või teatavad iseloomulikud vaated. Kohalikud elanikud ja turistid tunnevad seost linna ja selle kange tunnusjoogiga.

7. Euroopa Liidu või riiklikud/piirkondlikud sätted

„Hamburger Kümmel / Hamburg’s Kümmel“ on registreeritud määruse (EÜ) nr 110/2008 (piiritusjookide määrus) III lisas ja on seetõttu kaitstud geograafilise tähisena.

Samuti peab toode vastama ELi horisontaalsete toidualaste õigusnormide, ELi tootepõhiste piiritusjooke käsitlevate õigusaktide ja täiendavate riiklike õigusnormide (näiteks tuleb partii number märkida vastavalt partii identifitseerimise määrusele) nõuetele.

8. Geograafilise tähise täiend

Lisaks võib geograafilist tähist „Hamburger Kümmel / Hamburg’s Kümmel“ täiendada üksnes järgmisega.

a) Geograafilise tähise „Hamburger Kümmel / Hamburg’s Kümmel“ täiendite põhireegel: liidu kehtivate piiritusjooke käsitlevate õigusaktide kohaselt võib nimetust „Hamburger Kümmel / Hamburg’s Kümmel“ täiendada üksnes järgmisega: — punktis b osutatud mõisted või — muud kui punktis b osutatud mõisted, mille puhul saab näidata, et need on olnud 20. veebruaril 2008 tavakasutuses.

b) Täiendid koos muude mõistetega (laagerdumine ja kvaliteeditähised): — kui geograafilisele tähisele „Hamburger Kümmel / Hamburg’s Kümmel“ lisatakse küpsemist, laagerdumist või ladustamist käsitlevad tähised (nt „alt“ või „alter“ (vana)), peavad tooted olema laagerdunud või ladustatud sobivates mahutites vähemalt kuus kuud; — kui geograafilisele tähisele „Hamburger Kümmel / Hamburg’s Kümmel“ lisatakse kvaliteediga seotud sõnad (nt „feiner“ (esmaklassiline) või „Tafel-“ (laua-)), peavad tooted olema märkimisväärselt kvaliteetsemad kui tavatooted. See võib olla tingitud näiteks sellest, et põllumajandusliku päritoluga etüülalkoholiga segus on eriti palju köömneid või on kasutatud mahekasvatatud köömneid või eriti peenelt filtreeritud põllumajandusliku päritoluga etüülalkoholi või on alkoholisisaldus suurem kui tootekategooria „köömnemaitseline piiritusjook“ puhul sätestatud minimaalne alkoholisisaldus.

9. Taotleja

Bundesministerium für Ernährung und Landwirtschaft (BMEL) [föderaalne toidu- ja põllumajandusministeerium (BMEL)] Referat 414 (Wein, Bier, Getränkewirtschaft) [414. osakond (veini-, õlu- ja joogisektor)] Rochusstraβe 1 D-53123 Bonn DEUTSCHLAND

10. Vahendajad

Bundesverband der Deutschen Spirituosen-Industrie und -Importeure e. V. [Saksamaa piiritusjookide tööstusharu ja importijate ühendus] Urstadtstraße 2 53129 Bonn DEUTSCHLAND

11. Kontrolliasutused

Vabas Hansalinnas Hamburgis vastutab piiritusjookide tootjate kontrolli eest seitse piirkondlikku asutust.

Nende piirkondlike asutuste nimede kohta annab infot

Behörde für Justiz und Verbraucherschutz [õigus- ja tarbijakaitse amet] Amt für Verbraucherschutz, Lebensmittelsicherheit und Veterinärwesen [tarbijakaitse, toiduohutuse ja veterinaaria osakond] Billstrasse 80a (Turm) 20539 Hamburg DEUTSCHLAND

Tel +49 40428370

E-post: lebensmittelueberwachung@justiz.hamburg.de

(1) ELT L 130, 17.5.2019, lk 1.

(2) ELT L 39, 13.2.2008, lk 16.

(3) ELT L 160, 12.6.1989, lk 1.